Winter dv kanst swachen
Winter dv kanst swachen·
die vil liehten lobelichen zit·
svmerliches lachen·
gar von diner krefte wuͤste lit·
diner kvnft wer ich verzaget·
wan dc noh ein selig wib min herze in hohgemvͤte iaget·

Selig wib din ere·
iaget dc herze min in hohen mv̊t·
ich froͤwe mich des sere·
dc man saget dv sist schoͤne vnd gůt·
diner gvͤte ich nie bevant·
aber din wiblich schoͤne ist mir selig frowe wol erkant·

Ob in rehter gvͤte·
mich din svͤzes múndel lachet an·
so mv̊s min gemvͤte·
gegen dir frowe in hoher wirde stan·
lache ein wening roter mvnt·
mir in frúndes gvͤte dc ist miner froͤide ein hoher vunt·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse